
Hidroxi-biszfoszfonát típusú vegyületek szintézise Pudovik-reakcióval

Kulcsszavak: foszforkémia; osteoporosis; dronsavak; egykristály röntgen diffrakció; in vitro citosztázis assay
A biszfoszfonsav-származékok az osteoporosis és a csontok daganatos megbetegedéseinek gyógyszeres kezelésében igen hatásos vegyületnek számítanak, ezért minél hatékonyabb előállításuk kulcsfontosságú feladat.
Az alfa-oxofoszfonátok és dialkil-foszfitok vagy szekunder foszfin-oxidok Pudovik-reakciójával hidroxi-metilénbiszfoszfonátokat állíthatunk elő, amelyekből hidrolízissel nyerhetők az értékes dronsavak. A reakció során az addukt képződést követheti egy átrendeződés, ami foszfonát-foszfát terméket eredményez, ezért a kívánt termék előállítása optimálást igényel.
Kutatómunkám során alfa-oxofoszfonátokat képeztem acetil- és benzoil-klorid, trimetil- és trietil-foszfittal történő reagáltatásával. Az előállított alapanyagokat dialkil-foszfitokkal (dimetil; dietil; dibutil) és diarilfoszfin-oxidokkal (aril= fenil;  4-metilfenil; 3,5-dimetilfenil) tovább reagáltattam dietil-amin jelenlétében. Változtatva a hőmérsékletet, reakcióidőt és mólarányokat vizsgáltam az addukt és átrendeződött származékának képződési arányát. A módszerrel több még az irodalomban nem jellemzett származékot állítottam elő.
Az előállított vegyületek citotoxicitási vizsgálata négy különböző sejtvonalon folyt. (humán emlő adenokarcinóma, prosztata kissejtes karcinóma, tüdő laphámsejtes karcinóma, epidermoid karcinóma sejtvonal)  A kristályos formában kivált vegyületeket pedig egykristály röntgendiffrakciós analízissel vizsgáltattuk. Az újszerű vegyületeket teljeskörűen jellemeztük, közülük néhány aromás egységgel rendelkező átrendeződött származék jelentős sejtpusztító hatást mutatott.
 



